**Lóistín**

**Cártaí eolais don chluiche *Faigh***

**Don mhúinteoir:**

Tabhair cárta amháin do gach foghlaimeoir. Bain cártaí den ghreille nó cuir leis, más gá.

|  |  |
| --- | --- |
| **Ainm: Síle Ní Riain**  **Áit: An Spáinn**  **Lóistín: carbhán** | **Ainm: Eimear de Búrca**  **Áit: Bóthar na Trá**  **Lóistín: óstán** |
| **Ainm: Stiofán de Paor**  **Áit: An Fhrainc**  **Lóistín: brú** | **Ainm: Seán de Brún**  **Áit: Baile Uí Thaidhg**  **Lóistín: carbhán** |
| **Ainm: Liam Ó Muirthile**  **Áit: Albain**  **Lóistín: teach saoire** | **Ainm: Síofra de Barra**  **Áit: Currach Cló**  **Lóistín: teach saoire** |
| **Ainm: Sinéad Ní Chíosóg**  **Áit: Cionn tSáile**  **Lóistín: árasán** | **Ainm: Éamon Ó Ceallaigh**  **Áit: Dún Garbháin**  **Lóistín: brú** |
| **Ainm: Mícheál Ó Catháin**  **Áit: Cill Chaoi**  **Lóistín: puball** | **Ainm: Emilí Ní Éalaí**  **Áit: Gaoth Dobhair**  **Lóistín: puball** |

**Lóistín**

**Faigh**

**Líon an ghreille seo a leanas trí cheisteanna a chur ar na foghlaimeoirí eile sa rang.**

|  |  |  |
| --- | --- | --- |
| **Faigh duine a bhí…** | **Ainm** | **Lóistín** |
| **sa Spáinn** |  |  |
| **sa Fhrainc** |  |  |
| **in Albain** |  |  |
| **i gCionn Sáile** |  |  |
| **i gCill Chaoi** |  |  |
| **i mBóthar na Trá** |  |  |
| **i mBaile Uí Thaidhg** |  |  |
| **i gCurrach Cló** |  |  |
| **i nDún Garbháin** |  |  |
| **i nGaoth Dobhair** |  |  |

**Treoracha don mhúinteoir**

**Lóistín Labhairt**

**Le múineadh**

Eolas a lorg agus a thabhairt faoi lóistín.

**Moltaí**

1. Mínigh agus múin an cheist:

*Cén cineál lóistín a bhí agat?*

* An aithníonn na foghlaimeoirí an cheist seo? Tháinig an cheist: *Cén cineál lóistín atá agat?* chun cinn i d**Topaic 4 An Teach agus Lóistín**. An cuimhin leo saghsanna éagsúla lóistín?
* Scríobh liosta ar an gclár. An féidir leo smaoineamh ar chineálacha lóistín a bhaineann le laethanta saoire as Gaeilge?
* Scríobh aon fhoclóir a thagann chun cinn ar an gclár agus abair leo go dtiocfaidh sibh ar ais go dtí an foclóir úd go luath.
* Mínigh agus múin:

*D’fhan mé in óstán.*

* Scríobh an abairt sin ar an gclár. Mínigh gurb é an briathar *Fan* atá i gceist anseo agus go mbíonn sé scríofa mar sin, *Fan,* san fhoclóir. Is é *Fan* an modh ordaitheach leis agus is í an aimsir chaite atá i gceist anseo: *D’fhan.*
* Cuir ceist orthu faoi liosta a thabhairt duit de bhriathra san aimsir chaite, atá feicthe acu sa chúrsa go dtí seo:

*ghortaigh mé, bhris mé, ghearr mé*

* Cuir i gcuimhne do na foghlaimeoirí go gcuirtear séimhiú ar chonsain san aimsir chaite.
* Ansin, mínigh dóibh go gcuirtear *d’* roimh ghutaí agus *f*.
* Scríobh na briathra seo a leanas ar an gclár agus iarr ar na foghlaimeoirí iad a chur san aimsir chaite, ó bhéal. Scríobh an leagan de na briathra san aimsir chaite in aice leo.

*Féach (d’fhéach)*

*Ith (d’ith)*

*Ól (d’ól)*

*Imir (d’imir)*

*Éist(d’éist)*

* Mínigh do na foghlaimeoirí go ndéanfar níos mó ar an aimsir chaite níos déanaí sa chúrsa.
* Scríobh na habairtí seo a leanas ar an gclár, ar thréshoilseán, nó oscail an sleamhnán **Lóistín** sa taispeántas PowerPoint **Gníomhaíochtaí Labhartha**.

*D’fhan mé in óstán*

*in árasán*

*i mbrú*

*i gcarbhán*

*i dteach saoire*

* Cuir na cineálacha lóistín i láthair na bhfoghlaimeoirí. Nocht an foclóir agus na híomhánna, ceann ar cheann. Léigh amach abairtí iomlána agus iarr ar na foghlaimeoirí iad a rá i do dhiaidh. Téigh siar ar an sleamhnán cúpla uair.
* Oscail an sleamhnán **Lóistín** **ar lean** sa taispeántas PowerPoint **Gníomhaíochtaí Labhartha.** Nocht na híomhánna, ceann ar cheann**.** Cuir an cheist: *Cén cineál lóistín a bhí agat?* ar na foghlaimeoirí gach uair*.* Iarr ar na foghlaimeoirí mar ghrúpa, an abairt iomlán a bhaineann le gach íomhá a rá.
* Ansin, cuir an cheist ar fhoghlaimeoirí éagsúla de réir mar a nochtann tú na híomhánna.
* Cuir ceisteanna mar seo a leanas ar roinnt de na foghlaimeoirí:

*Nuair a bhí tú ar laethanta saoire an bhliain seo caite, cén cineál lóistín a bhí agat?*

* Tabhair cóip den bhileog **Eolas a lorg agus a thabhairt faoi lóistín - Faigh** do gach foghlaimeoir agus cárta ón mbileog **Eolas a lorg agus a thabhairt faoi lóistín - Cártaí eolais don chluiche ‘Faigh’**.
* Mínigh na treoracha a bhaineann leis an ngníomhaíocht. Caithfidh na foghlaimeoirí siúl timpeall an ranga agus ceisteanna a chur ar fhoghlaimeoirí eile chun na bearnaí atá sa ghreille ar an mbileog a líonadh isteach. Cad iad na ceisteanna a bheidh uathu? Tabhair cúpla soicind dóibh machnamh a dhéanamh air seo agus déan plé ar a gcuid smaointe leis an rang iomlán. Bí cinnte de go dtuigeann gach foghlaimeoir gurb iad na ceisteanna a bheidh uathu ná: *Cad is ainm duit?* *An raibh tú ar saoire i mbliana?* agus *Cén cineál lóistín a bhí agat?* Bíodh siad scríofa ar an gclár le linn na gníomhaíochta, más gá.
* Fad is atá na foghlaimeoirí i mbun na gníomhaíochta, siúil timpeall an ranga ag éisteacht agus ag cabhrú leo. Ceartaigh aon bhotúin a thugann tú faoi deara, go háirithe ó thaobh struchtúir agus na foghraíochta de.
* Ceartaigh an ghníomhaíocht trí iarraidh ar fhoghlaimeoirí abairtí iomlána a chumadh faoi dhaoine eile sa rang, mar shampla: *Bhí Síle sa Spáinn agus d’fhan sí i gcarbhán*.

Moltar na gníomhaíochtaí seo a nascadh leis an mbileog **Cén cineál lóistín? (Éisteacht)**.